የገቢ ግብርና የታክስ አስተዳደር ረቂቅ ደንቦች ውይይት ሊደረግባቸው ነው
የፌዴራል የገቢ ግብርና የታክስ አስተዳደር ረቂቅ ደንቦች ከመፅደቃቸው በፊት  ውይይት ሊደረግባቸው ነው።ከአገሪቷ የኢኮኖሚ እድገት ደረጃ ጋር የተጣጣመ የግብር ስርዓት ለመዘርጋትና በአግባቡ ለመፈፀም የሚያስችሉ የገቢ ግብር አዋጅ ቁጥር 979/2008 እና የታክስ አስተዳድር አዋጅ ቁጥር 983/2008 አዋጆችን የህዝብ ተወካዮች ምክር ቤት ባለፈው ዓመት ማጽደቁ ይታወቃል።አዋጆቹ ከሐምሌ 1 ቀን 2008 ዓ.ም ጀምሮ በተገኘ ገቢ ተፈጻሚ እንዲሆኑ በተወሰነው መሰረት በሚኒስትሮች ምክር ቤት ረቂቅ ደንቦች ተዘጋጅተዋል።የገንዘብና ኢኮኖሚ ልማት ትብብር ሚኒስቴር የተዘጋጁትን ረቂቅ ደንቦች አስመልክቶ ትናንት ለመገናኛ ብዙኋን መግለጫ ሰጥቷል።የሚኒስቴሩ የህግ ዳይሬክተር አቶ ዋሲሁን አባተ እንዳሉት ረቂቅ ደንቦቹ በህዝብ ተወካዮች ምክር ቤት ቀርበው ከመጽደቃቸው በፊት በህዝብ አስተያየት እንዲዳብሩ ይደረጋል።በመሆኑም ከዛሬ ጀምሮ ህብረተሰቡን ሊወክሉ ከሚችሉ አካላት ጋር በሶስት ዘርፎች ተከፍሎ ውይይት ይካሄዳል።ውይይቱ የንግዱን ማህበረሰብ ከሚወክሉ የንግድ ማህበራት፣ ከትራንስፖርት ዘርፍ ከተሰማሩ የህብረተሰብ ክፍሎች፣ ከሙያ ማህበራትና ከከፍተኛ ትምህርት ተቋማት ባለሙያዎች ጋር እንደሚካሄድ ነው ያብራሩት።የረቂቅ ደንቦቹ ዓላማ በግብር ስርዓቱ ፍትሃዊነት እንዲኖርና የመንግስትን ገቢ መጨመር ማስቻል እንደሆነ አቶ ዋሲሁን ገልጸዋል።በአዲሱ የገቢ ግብር ረቂቅ ደንብ ከተጠቀሱት ጉዳዮች መካከል ከዚህ በፊት በመንግስት ተቋማት ግብር የማይከፈልበት በዓይነት የሚገኝ  ጥቅምን ግብር እንዲከፈልበት ያስገድዳል።ስለሆነም የቤት፣ የተሽከርካሪ፣ የመብራት፣ የስልክና መሰል ጥቅማጥቅሞች የሚያገኙ የመንግስት ተቋማት ሰራተኞች እንደሚያገኙት ጥቅማጥቅም ታይቶ እስከ አስር በመቶ ግብር እንዲከፍሉ ተደንግጓል።በሌላ በኩል በአመላካች መሰረት ግብር ሲጣልበት የነበረው የትራንስፖርት ዘርፍ ከገቢው ጋር የማይጣጣም በመሆኑ ማስተካከያ ተደርጎበታል።ለአብነትም ባለ 5 ወንበር ተሽከርካሪ ባለቤት ከዚህ በፊት በዓመት 120 ብር ይከፍል የነበረ ሲሆን በተስካከለው የግብር ረቂቅ ደንብ 1 ሺህ 171 ብር ይከፍላል፡፡ምንም እንኳን ጭማሪው ቀድሞ ከነበረው ጋር ሲነጻጸር ከፍ ያለ ቢሆንም ከሚያገኙት ገቢና ሌሎች ከሚከፍሉት ግብር መጠን አንጻር ግን አሁንም ዝቅተኛ መሆኑ ተጠቁሟል።በተሽከርካሪዎች ላይ የሚደረገው ጭማሪ በህብረተሰቡ የትራንስፖርት ሂደት ላይ ተዕፅኖ አይፈጥርም ወይ ተብሎ ለተነሳው ጥያቄ አቶ ዋሲሁን ባለ አምስት ወንበር ተሽከርካሪን ለአብነት በመውሰድ ምላሽ ሰጥተዋል።የካፒታል እቃዎች እርጅና ቅናሽ፣ በቤት ኪራይ ገቢ፣ በንግድ ስራ ገቢና ኪሳራ ማሸጋገር በረቂቅ ደንቦቹ ላይ በዋናነት የተጠቀሱ ሌሎች ነጥቦች እንደሆኑም በጋዜጣዊ መግለጫው ላይ ተመልክቷል።ከ30 ቀናት ለማይበልጥ ጊዜ የተቀጠሩ የቀን ሰራተኞችና ለሰራተኞቻቸው በነጻ የሚያቀርቡ የምግብ አግልግሎት ሰጭ ድርጅቶች ከግብር ነጻ እንዲሆኑ መደረጉም ተገልጿል።ሪቂቅ ደንቦቹ ከውይይት መድረኮች የሚገኙ ጠቃሚ አስተያየቶች ታክለውበት በሚኒስትሮች ምክር ቤት ተቀባይነት ካገኙ የሚጸድቁ ይሆናሉ-(ኢዜአ) ።